**Ryby** v najširšom zmysle (iné názvy: **rybovité stavovce**, **plutvovce**; lat. Pisces) bol v starších systémoch taxón zahŕňajúci všetky stavovce (Craniata/Vertebrata) okrem štvornožcov (Tetrapodomorpha/Tetrapoda). Dnes sa tento pojem používa už len ako pomocné resp. tradičné súhrnné označenie stavovcov okrem štvornožcov.. Veda o rybách sa nazýva ichtyológia.

Historicky boli v taxóne **ryby** (Pisces) niekedy popri vyššie uvedených živočíchoch zahrnuté aj:

* kopijovce  (kopijovce sa v minulosti niekedy zaraďovali do stavovcov),
* alebo (u Linného 1756, ale nie u Linného 1758) veľrybotvaré cicavce a sirény.

Nasledujúci text článku je o rybách nezahŕňajúcich kopijovce, ani veľrybotvaré cicavce, ani sirény.

Charakteristika
---------------

*Pozri aj charakteristiku najmä pod bezčeľustnatce, drsnokožce a ryby (Osteichthyes).*

Dnes táto skupina zahŕňa asi 20 000 (rok 2004) – 29 000 druhov, čo je asi 60 % všetkých druhov stavovcov. 

Ryby sú stavovce adaptované na život vo vode. Obývajú pestrú škálu vodných prostredí, a to sladkovodných, brakických, ako aj morských. Vyskytujú sa v celom vodnom stĺpci od hladiny až po dná hlbokomorských priekop. 

Bezčeľustnatce boli prvými stavovcami na Zemi. Neskôr sa objavili drsnokožce, kostnaté ryby, akantódy a plakodermy. 

Tieto skupiny sú všetko vodné studenokrvné stavovce, ktoré dýchajú (aj) žiabrami; existuje však výnimka - ryba *Lampris guttatus* je teplokrvná. Väčšina z nich má na tele šupiny, manévrujú pomocou plutiev a sú ektotermné. Telo je ukončené chvostovou plutvou.

Najmenšie ryby dosahujú v dospelosti 8 – 10 mm (*Paedocypris progenetica*), takže sú vlastne najmenším žijúcim stavovcom. Naproti tomu najväčšie ryby majú veľkosť až 12 m (*Rhincodon typus*).

Telo rýb tvorí

* hlava
* trup
* chvost

Tvar rybieho tela je vo všeobecnosti hydrodynamický – prispôsobený na život a pohyb vo vodnom prostredí hustotou vyššou, než má vzduch. Niektoré ryby majú telo sploštené z bokov, najmä ak žijú vo vodách husto porastených rastlinami. Telo sploštené dorzoventrálne (z chrbtovej a brušnej strany) naznačuje život na dne.

Systematika
-----------

Z taxonomického sú parafyletickou skupinou, pretože nezahŕňajú štvornožce, ktoré k nim však v skutočnosti vývojovo patria. 

V súčasných systémoch sa ryby v najširšom zmysle ako (jeden) taxón už nevyskytujú a sú rozdelené na viacero menších taxónov, a to najčastejšie na bezčeľustnatce (často uvádzané rozdelené na ďalšie menšie taxóny), plakodermy (Placodermi), drsnokožce (Chondrichthyes), akantódy (Acanthodii) a kostnaté ryby v širšom zmysle (Osteichthyes).

Konkrétne systematiky pozri v článku stavovce a systematika stavovcov, resp. v článkoch bezčeľustnatce a čeľustnatce (vždy s vynechaním štvornožcov).

Zdroje
------

1. 1 2  BREHM, A. E. Život zviera 2. 1971. S. 20 a nasl.
2. 1 2  FRANK, S. Veľký obrazový atlas rýb. 1976. S. 5, 17
3. 1 2  FERIANC, O. Zoologia pre VII. a VIII. triedu slov. gymnázií...1941. S. 129 a nasl.
4. ↑  BURNIE et al. Zviera. Bratislava: Ikar. 2002. S. 460
5. ↑  STLOUKAL, Milan; BENEŠ, Josef; DVOŘÁK, Josef; HOMOLA, Jiří; KVASNIČKOVÁ, Dana, ŠMARDA, Jan; TRÁVNIČKOVÁ, Eliana *Biológia pre 3. ročník gymnázia*. 2. vyd. Bratislava : Slovenské pedagogické nakladateľstvo, 1991. 275 s. ISBN 80-08-01411-3. S. 42-43.
6. 1 2  čeľustnaté. In: Malá encyklopédia biológie. 1975. S. 86
7. ↑  Eschmeyer, W.N. & Fong, J.D. 2011. Pisces. In Z.-Q. Zhang (ed.), Animal biodiversity. Zootaxa 3148, 2011
8. ↑  Classification of Fishes in: lfonso L. Rojo. *Dictionary of Evolutionary Fish Osteology*. [s.l.] : CRC Press, 2017. 282 s. Dostupné online. ISBN 978-1-351-36604-5.
9. ↑  Edouard-Louis Trouessart. *Au bord de la mer (géologie, faune et flore des côtes de France de Dunkerque à Biarritz)*. [s.l.] : J.B. Baillière, 1893. 344 s. S. 260.
10. ↑  DANĚK, G. PIKULA, J. Zoologia pre vyššie triedy stredných škôl. 1936 S. 108-109
11. ↑  Linnaeus 1758. S. 38 a nasl.
12. ↑  SAINSBURY, M. Fishy business. 213
13. ↑  PRIEDE, Imants. *Found: First warm-blooded fish (and we've been eating it for years)* [online]. edition.cnn.com, 2015-05-15, [cit. 2018-09-20]. Dostupné online.

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Ryby (v najširšom zmysle)**
* Spolupracuj na Commons Commons ponúka multimediálne súbory na tému **Ryby (v najširšom zmysle)**